Azi, încă un inculpat și-a recunoscut vinovăția în traseul banilor furați de la spitalul ”Malaxa”! Secureanu insistă să i se ridice controlul judiciar, moment în care poate pleca în străinătate Lovitură pentru fostul manager: al optulea inculpat a recunoscut probele DNA

luni, 11 iunie 2018, 1:54

Moto:

”Nu mai vrea nimeni să vadă oameni de afaceri la puşcărie, profesori, doctori la puşcărie!” Codrin Ștefănescu

”Medici și dascăli au fost puși sub urmărire pentru un buchet de flori” Liviu Dragnea, la mitingul PSD

De Mirela Neag, Răzvan Luțac și Cătălin Tolontan

E prânz și, la Tribunalul București, tocmai începe încă un termen al judecății în care DNA îl acuză pe Florin Secureanu că a delapidat peste 2 milioane de euro din bugetul spitalului ”Malaxa”.

”Contestăm toate probele!”

Judecătorul Vlad Andriescu îl întreabă pe managerul și medicul Secureanu.

-Vă mențineți poziția de la termenele anterioare, potrivit căreia nu vă recunoașteți vina?

-(Secureanu întărește din cap) Da.

-(Intervine avocatul managerului) Contestăm toate probele de pe parcursul cercetării penale, onorată instanță. Și cerem și o nouă expertiză!

470 de excursii în țară și străinătate, din Australia în Las Vegas, a primit Florin Secureanu de la firma lui Mesner

Aceeași poziție o au Mihai Mesner, șeful Noventis, cel care i-a dat lui Secureanu cadou sute de vacanțe plătite de firma lui, și Cristian Ioniță, patronul altor firme prin care au ieșit o parte a banilor din spital.

Ambii spun: ”Contestăm toate probele!”.

Cu o cămașă albă și cravată șnur texană, Secureanu se leagănă de pe un picior pe altul, satisfăcut de derularea evenimentelor.

Din senin, al patrulea acuzat îi taie însă cheful.

Supriza inculpatului Deaconu

La bară vine Gabriel Deaconu.

În rechizitoriu, procurorii susțin că el era la capătul lanțului trofic.

Banii spitalului ”Malaxa” erau ”săltați” prin contracte supraevaluate.

Sumele ajungeau la Mesner și Ioniță, al doilea îi spăla prin suveici, ca să-i întoarcă cash lui Secureanu, iar în procesul de albire a mitei apărea Gabriel Deaconu.

”Îmi recunosc vinovăția, recunosc complicitatea la spălarea de bani, cer derularea procedurii simplificate”, spune Deaconu.

Judecătorul Andriescu vrea ca omului să-i fie clar ce înseamnă recunoașterea.

-Înseamnă că recunoașteți și probele administrate, nu doar faptele? Faptele rezultă din probe.

-Da, înțeleg și recunosc și probele.

-Atunci eu vă anunț că mă voi pronunța. În cazul în care admit cererea de recunoaștere, puteți beneficia de reducerea cu o treime a pedepsei.

-Am înțeles.

Secureanu încearcă să înțeleagă ce se întâmplă.

Tocmai asistă la momentul în care al optulea om din dosarul Malaxa își asumă vinovăția!

Primii șapte au recunoscut, și-au primit deja condamnarea în primă instanță, iar procesul de azi e cel disjuns, cu doar patru inculpați.

Din cei patru, unul, Gabriel Deaconu, a sărit deja din corabie.

Gabriel Deaconu, după termenul de azi

Secureanu le-a chemat martore pe fosta soție și pe Vrăbi

Instanța îi anunță pe inculpați, pe avocați și pe procurorul DNA că a trecut suficient timp și intenționează să înceapă cercetarea judecătorească.

”Propuneți martori?”.

Apar liste.

”Doriți o ordine anume?”.

”Domnule judecător, primele am vrea să le audiați pe Laura Turcu Șeclăman, prima soție a domnului Secureanu și pe Eugenia Chiriac, actuala concubină”, cere avocatul șefului de spital.

Curtea se uită la reprezentantul DNA. ”Nici o obiecție, onorată instanță”.

”Fixez termenul pe 6 iulie”, spune judecătorul.

Unul dintre avocați spune că e are deja biletele luate.

”Dar în septembrie e cam tîrziu”, se gîndește judecătorul. ”Procesul e destul de complex, haideți să nu-l lungim”, decide el.

Pe 6 iulie, ora 11, Vrăbi vine în fața instanței.

Dar mai e ceva.

”Dacă îi ridică controlul judiciar poate pleca din țară”

Ca în mai toate procesele, interesele celor acuzați, frați de afaceri pe vremuri, s-au rupt.

Termenul de azi arată că procesul a devenit un joc cu sumă nulă.

Secureanu și oamenii de afaceri se îndreaptă azi unul împotriva celorlalți.

Iar prima miză este: pe 6 iulie, va ridica sau nu instanța controlul judiciar al lui Secureanu?

”Dacă se va întâmpla asta, e posibil ca doctorul să plece din țară și atunci cine va plăti pentru ce s-a întâmplat?!”, susține una dintre părți, pe hol.

Secureanu: ”Pe 6 iulie eu trebuie să fiu la poliție”

La ieșire, managerul de la Malaxa, altădată volubil, nu răspunde întrebărilor ziariștilor.

”Asta e dorința domnului Secureanu, să nu mai spună nimic. A comunicat și instanței că va da declarații abia după administrarea întregului probatoriu”, explică apărătorul său.

Până atunci, el răspunde numai la întrebări procedurale ale judecătorului.

Ultimul dialog al zilei între judecător și Secureanu a fost:

-Rămâne audierea martorilor propuși de dumneavoastră, fosta soție și actuala concubină, pentru 6 iulie, ora 11?

-Da, dar… (e încurcat și coboară vocea)

-Ce anume?

-La ora 14, pe 6 iulie eu trebuie să fiu… (vorbește atât de încet că nu aude nici sala, nici judecătorul Andriescu)

-Unde?

-La poliție. Un nou motiv pentru a-mi elimina controlul judiciar.

-(Judecătorul zîmbește) Nici o problemă că vă dăm noi o hârtie pentru poliție că ați fost aici. Ne vedem pe 6 iulie!

CUPRINS: Toate capitolele din investigația GSP despre Florin Secureanu/Spitalul Malaxa/Sistemul de sănătate